अजमेर. राजस्थान माध्यमिक शिक्षा बोर्ड की परीक्षाओं के दौरान इलेक्ट्रॉनिक डिवाइस के उपयोग पर रोक रहेगी। नकल की रोकथाम के लिए परीक्षा केंद्रों पर पोस्टर भी चस्पा किए गए हैं। परीक्षा केंद्रों से 100 मीटर की परिधि में मोबाइल फोन या किसी भी प्रकार की इलेक्ट्रॉनिक डिवाइस का प्रयोग निषेध होगा।
किसी भी परीक्षार्थी या अन्य व्यक्ति को मोबाइल फोन व डिजिटल डायरी जैसे इलेक्ट्रॉनिक उपकरणों के साथ परीक्षा केंद्र में प्रवेश नहीं दिया जाएगा। परीक्षा केंद्र में नियुक्त कोई भी कर्मचारी या वीक्षक भी परीक्षा केंद्र में मोबाइल या इलेक्ट्रॉनिक उपकरण नहीं ले जा सकेंगे। परीक्षा केंद्रों पर अतिरिक्त कक्ष लगाना, हॉस्टल चलाना तथा कोचिंग कक्षाएं आयोजित नहीं की जा सकेंगी। इंटरनेट और फैक्स पर भी पाबंदी रहेगी।
3 साल की सजा का प्रावधान
बोर्ड ने परीक्षार्थियों को नकल व अनुचित साधनों के संबंध में दंड के प्रावधानों से अवगत कराने के लिए प्रत्येक परीक्षा केंद्र पर नकल की रोकथाम संबंधी पोस्टर परीक्षा-कक्षों में लगवाए हैं। राजस्थान सार्वजनिक परीक्षा (अनुचित साधनों की रोकथाम) अधिनियम 1992 के तहत प्रश्न-पत्रों का प्रकटन, काट-छांट कर उनका प्रकाशन अथवा अनुचित साधनों का प्रयोग करने पर तीन वर्ष तक का कारावास अथवा दो हजार तक का जुर्माना अथवा दोनों से दंडित किया जा सकेगा।
केंद्राधीक्षकों व वीक्षकों से कहा-प्रश्नपत्रों के लिफाफे खोलने में बरतें सावधानी
बोर्ड अध्यक्ष ने सभी केंद्राधीक्षकों व वीक्षकों से आग्रह किया है कि वे प्रश्नपत्रों के लिफाफों को खोलने में पूर्णत: सावधानी बरतें। प्रश्नपत्र का लिफाफा खोलने से पूर्व उस पर अंकित तिथि, वार एवं विषय का परीक्षा कार्यक्रम से मिलान करें। प्रश्नपत्रों के कागज के लिफाफे के अंदर एक प्लास्टिक का लिफाफा है, जिस पर एक पारदर्शी खिड़की बनी है। केंद्राधीक्षक इसमें विषय देखकर सत्यापन करने के बाद इस लिफाफे को खोलें। परीक्षा कार्यों में कोताही बरतने वालों के खिलाफ कड़ी कार्रवाई की जाएगी।
hin_Deva hin_Deva hin_Deva hin_Deva hin_Deva hin_Deva